
The Muckle Creenge at the 
Hert 0 Auld Reekie's Tea- 
time Paper. 

T HON bit anent “Neducation” in last 
month’s edeetion o Scots Tung Wittins 
didna hauf steer up a muckle stushie wi 
the press. Jason Gumming o the Scottish 
Press Agency thocht it wis worth an airticle 
an taen some parteeclars frae us. The Sun an 
the Record bocht his airticle an then chynged 
it oot o aw recogneetion an furthset it ablow 
the bye-nems o Ron Moore an Mark 
Howarth. Whit is it aboot the Scots language 
that gars thae fowk mak up lees tae pit intae 
guid fowks’ mooths? Jason Gumming wis 
fair scunnert wi it aw an sent an e-screive o 
apology tae us. But here! The’r mair. Haud 
on or we tell ye. 

The Edinburgh Evening News seen the bit in 
the Sun an Ian Swanson speirt us tae dae an 
airticle pittin forrit the consaits o Scots Tung 
anent the maitter. A thoosan tae twal hunner 
words wis whit he wis efter an it haed tae be 
in bi Wadensday 3t. Januar. It wisna or 
awthin haed been greed that he pyntit oot it 
wad hae tae be screivit in Inglis. We war fair 
taen aback an said that Scots Tung daesna 
screive in Inglis, juist Scots, tho we’r no 
abuin quotin a wee bittie o somebody else’s 
Inglis whiles. Maister Swanson said they 
wad accepp it screivit in Scots but the News 
wad hae tae owerset it intae Inglis wi aiblins 
ane or twa Scots phrases left in. Gan ye no 
juist feel the condescension an the creenge? 
Oniewey we threapit it wad hae tae be Scots 
or naethin at aw an the News chuisit naethin 
but got Davie Purves tae dae a bit in Inglis. 
A story anent the Scots language wis gaun 
tae mak guid wittins but the Scots language 
wisna guid eneuch for pittin thae pynts ower 
wi in the tea time paper o Scotland’s capital 
toun. Whit a creenge they maun hae tae 
steek the door agin Scotland’s biggest 
minority language on the verra first month o 
the European Year o the Languages, 
parteeclar syne its sister paper, the Scotsman, 
haes nae creenge aboot furthsettin a raigler 
Gaelic airticle. Discreemination??? 

The EYE is jalousit tae shaw that aw leids 
haes the same worth an nae minority leid 
shuid hae tae dree onie discreemination. The 
Edinburgh Evening News haesna juist gaed 
agin the speerit o the EYE but agin the 
speerit o the European Gharter for Regional 
or Minority Languages, Pairt II that haes 
been signed an ratified bi the British 
government tae include the Scots language. 


Pairt II - Airticle 7 - Objectives an 
principles says:- In respect of regional or 
minority languages, within the territories in 
which such languages are used and 
according to each language, the Parties shall 
base their policies, legislation and practice 
on the following objectives and principles: 
....La. the recognition of the regional or 
minority languages as an expression of 
cultural wealth; 

_ l.d. the facilitation and/or encouragement 

of the use of regional or minority languages, 
in speech and writing, in public and private 
life. 

....3. The Parties undertake to promote, by 
appropriate measures, mutual understanding 
between all the linguistic groups of the 
country and in particular the inclusion of 
respect, understanding and tolerance in 
relation to regional or minority languages 
among the objectives of education and 
training provided within their countries and 
encouragement of the mass media to pursue 
the same objective. 

Monie papers haes nae fash wi prentin stories 
or airticles in Scots; the Herald, P&J, 
Independent, Musselburgh News an Ellon 
Times tae mint juist ane or twa, sae whit wey 
shuid Scotland’s capital toun’s tea-time paper 
cairry oot sic a discreemination agin the 
biggest hamelt leid o the nation? Is it ower 
fantoosh an taffee nebbit tae be seen uisin the 
language that maist o its readers uises tae 
communicate wi ane anither ilka day? Daes 
it keep its lugs steekit onie time it gauns tae 
Easter Road or Tynecastle? We dinna ken 
whit wey the Edinburgh Evening News keeps 
its neb pyntit tae the lift an hands oot agin the 
uise o Scots in this wey. Micht be the 
creenge or juist a muckle dose o the 
Edinburgh “Fur coat an nae drawers” 
syndrome. We wad be richt behauden gin 
they’d come richt oot wi it an lat us ken. Nae 
paper shuid set itsel abuin its readers. Gin a 
paper an its readers daesna speak the same 

languages, wha is it speakin tae? _ 

Copiericht. 

Copiericht for awthin screivit in this wittins blat 
bides wi R. Faimie. The Scots Tung Wittins can 
be fotie-copied in hail or in pairt athoot leemit o 
nummers an this bauds guid an aw for onie pairt o 
the wittins blat that’s furthset in onie ither 
publication. 

Scots Tung WITTINS 
on the wab. 

The Scots Tung Wittins can be vizzied or doon- 
haundelt an prentit (noo in HTML format forbye) 
frae the wab-steid o 


The Scots Speikers Curn, Glesca. 

Wab-steid backin 

http://www.mlove.free-online.co.uk/ 

A hard copie o STW is sent free o chairge tae aw 
maimbers o Scots Tung. 

Maimbership subscreivins is £5 peyed ilka 
September. (£6 furth o United Kinrik) 

——OOO— 

Lairnin Frae Vikings? 

I RENE McGugan, nae doot wi the uphaud 
o the ither maimbers o the cross pairty 
curn o MSP’s for Scots, haes pit forrit a 
speirin tae the Scots pairlament for a new 
wey o giein siller uphaud tae owthors that 
dae thair screivin in the Scots leid. 

Whaur the ootcome o the Gultural Strategy 
speaks aboot Leukin for Vikings, here we 
hae the inlat tae laim frae thaim noo that 
we’v fund thaim. The quaisten speirs the 
Scottish Executive (or shuid this be the 
Scottish Government?) tae follae the lead o 
Norrowey an stert up a ploy for the 
government tae coff the first thoosan copies o 
aw new buiks screivit in Scots an gie thaim 
tae the libraries. 

At the foondin forgaitherin o the Gross Pairty 
Gurn, Jenny Brown o the Scottish Airts 
Gooncil, pyntit oot the’r a muckle scant o 
bairns’ primary schuil readin buiks screivit in 
Scots, sae the micht weel be an airgiement 
for giein the likes o thae kinna buiks direck 
tae the primary schuils thirsels insteid o tae 
the libraries. Sic a ploy wad dae nocht but 
guid for wir language, cultur, owthors, 
furthsetters, libraries, schuils an aw the fowk. 
Wi Scottish Executive fore-speakers threapin 
they’re committit tae hainin the Scots 
language, we canna see whit wey they cuid 
na-say sic a wycelik ploy, parteeclar at a time 
whan the Ulster-Scots Agency haes juist pit 
forrit a budget o £1.4m tae uphaud Ulster 
Scots for the incomin year. Thon’s a guid 
sicht mair nor the 9p a heid that the Scots leid 
enjoys the noo frae the Scottish Executive an 
cuid pey for a muckle 140 new buiks a year 
athin the abuin proponed ploy. _ 


Neist Forgaitherin 
Mon. 12t. Februar 2001 
7.30pm tae 9.00pm 
Comatee Rm. C. 
Brunton Ha, Musselburgh. 


Language, Law 
an Liberty 

Dave Wilson frae Pitmedden haes the 
follaein word or twa tae say anent the 
abuin paper:- 














A braw, weel-pit-thegither Paper haes 
raicentlie been furthset bi twa 
kenspeckle Scots language upsteerers, 
Liz Niven an Robin Jackson, pyntin oot the 
praisent seetiation the Scots leid funds itsel 
in, an proponin weys we can mak its weird 
better. 

The Paper, cried “Language, Law and 
Liberty”, haes thrie heidmaist ettles; (1) tae 
identify raisons whit wey the Scottish 
Executive isna gaain tae gie big licks aboot 
uphaudin the Scots leid, (2) tae descrive the 
kinna strategies that governments haes pit in 
the wey tae hinner the leid gittin oot the bit, 
an (3) tae jalouse on the possibeelity o a 
legal challenge or henner. 

The owthors gangs strecht tae the pynt, an 
richtly pynts oot that Scots is the keystane o 
wir Scottish identity. As the anelie poleetical 
pairty that propones haein it as an “Offeecial 
Leid” is aw for independence, monie in the 
“Unionist” pairties is feart that uphaudin it 
mair cuid shove us aw doon the gate tae the 
sinderin o the UK. 

Forbye, it gangs on tae say that gin the Scots 
leid wis tae be gien mair recogneetion, a 
constitutional snorl micht kythe, whaur 
Scotland wad be unner pressure tae sign up 
tae the European Chairter for Regional or 
Minority Leids in its ain richt. The pouer tae 
dee this bides wi Wastmeinster the noo, but 
whit wad kythe, the owthers speirs, gin the 
wis a Strang, awthegither consait that 
Scotland shuid dee sic a thing? The UK 
government, contered bi a strang, aefauld 
mindit Scottish Pairlament, wad fund itsel an 
a nae win seetiation. If it gied in tae haein 
Scots recognized as an offeecial leid, this 
cuid gie a heize tae a sense o naitional 
identity an hasten independence. If it didna 
gie in, fowk wad git e’en mair scunnert wi 
Wastmeinster skaithin wir cultur, an want tae 
sned wir cleeks wi it aw the mair. 

The ither raison for the Scottish Executive no 
wantin tae mak Scots an offeecial leid is, in 
coorse, siller. The pour oot o siller tee pey 
for the ongangs o the European Chairter cuid 
tak a muckle dunt oot o the public pooch. 
This wad kivver (a) eddication (b) cultural 
ongangs an faceelities; an (c) economic an 
social life. 

As weel as the abuin, it spiks aboot the 
raicent stushie wi the Census an the illogical 
airguments pit forrit bi the Executive, as weel 
as the sleekit suppression o the 1998 SCCC 
report. Forbye, the’r a wheen wirds aboot the 
awfu National Cultural Strategy. 

Tae mak richt wir dowie pliskie, the owthors 
propone a Scots Language Alliance strang 
eneuch tae cairry the wecht wantit tae bring 
aboot chynge. Providit upsteerers can pit 
awa thair wee rivalries, this cuid weel be a 
winnin ploy. As is pyntit oot, the Gaelic 
lobby haes gotten results in raicent years bi 
shawin a united front wi clear norries o whit 
it’s efter. Forbye, whaur Gaelic haes been 
able tae create a popular romantic eemage, 
Scots is aye seen as bein claitit in the cauld 
an maukit kailyaird. The muckle darg needit 
tae be duin wad need fowk tae lay doon thair 
egos an pit wir leid first. 

The paper daes hand oot howp o makin 
progress anither gate, bi wey o a legal 


challenge. Twa weys is pit forrit; yin throu 
the UN International Covenant on Civil and 
Political Rights, the ither throu The European 
Convention on Human Rights. In baith, the’r 
inlats, for thaim that daurs, tae mak a case 
agin governments an local bodies whaur the’r 
discreemination. In this weel-thocht-oot 
wey, it gings intae the ins an oots aboot hou 
this micht successfully be duin. 

The Paper ends bi giein yin mair gate we 
micht like tae gang doon. The owthors pynt 
oot a wey o makin baith the government 
creenge an winnin wir muckle needit richts. 
It says a hantle fowk hiv been sae scunnert bi 
the exclusion o a quaisten fae the 2001 
Census that thay’r no gauin tae fill it oot. Sic 
an ack o ceevil disobedience wad inveet legal 
action. Aince in coort, the “accused” wad 
braiden things oot bi hennerin the coort tae 
recogneese (an record) Scots as a leid, an 
uise the European Chairter on Human Richts 
tae fend thirsels. Gin thon beirs the gree, it 
wad set a legal precedent wi a muckle knock- 
on effeck that the Executive cuidna gie a 
deefie til. Forbye, aw this wad tak place 
athin the European Year o the Leids, giein 
the case mair nor the usual wecht an 
publeecity. 

The owthors, that hiv screivit the Paper in 
English, end wi this thocht - ane wi micht aa 
like tae think on; “If as a result of a 
successful legal challenge, the government 
was obliged to recognize Scots as an official 
language, the economic, social and political 
consequences flowing from that recognition 
should not be underestimated. However, the 
question remains as to whether there is any 
individual or organization, sufficiently 
committed to the Scots language, prepared to 
take on such a challenge”. 

Copies o the ful Paper can be gotten fae 
Robin Jackson at:- 
robin.iackson@newscientist.net 

-ooo- 

Cross Pairtie Group. 

T he saicont forgaitherin ( the furst richt 
workin ane) o the abuin cum or. The 
Cross Pairtie Group i the Scottish 
Pairlament on the Scots Leid, juist tae gie it 
its Sunday name, taks place at 6pm on 
Wadensday 31t Januar in Comatee Rm. 1 o 
the pairlament offices in George IV Brig, 
Edinburgh. 

It is proponed tae register the cum unner the 
abuin name wi an Inglis owersettin an tae 
threap the ettles o the cum as bein:- “Tae 
forder the cause o the Scots Leid, lat 
memmers (MSP’s) ken ahoot the cultur an 
heritage o the leid an shaw the need for 
action tae uphaud Scots.” 

Neist on the work leet tae be the eleckin o 
Convener, Depute Convener, Secretar an 
Thesaurer. 

Amang ither maitters for the work leet is:- 
Naitional Cultural Strategy 
Universal Declaration o Linguistic Richts 
European Year O the Leids 
Statement o Preinciples. 

Wi regaird tae the Cultural Strategy, Irene 
McGugan, Cathy Peattie an Mike Russell 
haes speirt the Eddication, Cultur an Sport 
Comatee areddies aboot parteeclar issues tae 


dae wi Scots an the Comatee haes greed tae 
cairry oot a survey tae fund oot juist whit 
meisure o uphaud the’r for the Scots 
language. 

The follaein trokes frae the foondin 
forgaitherin is aye gaun on:- 

Univairsal Declaration o Linguistic Richts 
(Scottish PEN) 

This writ tae be brocht oot intae the licht an 
vizzied alangside o praisent ongauns. 

(Joy Hendry, Paul Scott an James Robertson) 
Statement o Preinciples 
Draft o this declaration tae be pit forrit for 
discussion an micht be uised as a foond for a 
Peteetion tae the pairlament. 

(Paul Scott an Billy Kay) 

Inventory 

Want for clair sicht o whit’s fendit an tae 
haund/ whit pairt daes eddication tak/ hou’s 
schuil guidals bein uised. 

(Liz Niven et al) 

Cultural Strategy 

See abuin heidwey on this maitter. 

(Irene McGugan, Cathy Peattie an Mike 
Russell) 

Signage in the new Pairlament Biggin 

Offeecial exposure o the leid the likes o this 
maun be upsteerit an gien a lift. 

(Irene, Cathy an Mike) 

Lobhyin o MSP’s 
(Aw upsteerers) 

European Year o the Leids 2001 

Thochts wantit tae ken the guid o thon ploy. 
(Aw upsteerers) 

The date for the neist forgaitherin efter this 
ane is proponed for 14t Mairch 2001. 
- -ooo- - 

Makars' Neuk 

Should auld aquaintance be forgot, 

And never brocht tae mind? 

Should auld aquaintance be forgot, 

And auld lang synel 

For auld lang syne my dear. 

For auld lang syne, 

We’ll tak a cup o kindness yet 
For auld lang syne. 

And there’s a hand, my trusty here! 

And gie’s a hand o thine! 

And we’ll tak a richt gude-willie waucht 
For auld lang syne. 

For auld lang syne my dear. 

For auld lang syne, 

We’ll tak a cup o kindness yet 
For auld lang syne. 

Robert Burns. 




